HR Službeni list Europske unije L 193/6

PROVEDBENA UREDBA KOMISIJE (EU) br. 672/2013

оd 15. srpnja 2013.

o izmjeni Uredbe (EU) br. 468/2010 o popisu EU-a plovila koja se bave nezakonitim, neprijavljenim i nereguliranim ribolovom

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu Vijeća (EZ) br. 1005/2008 od 29. rujna 2008. o uspostavi sustava Zajednice za sprječavanje, suzbijanje i zaustavljanje nezakonitog, neprijavljenog i nereguliranog ribolova, o izmjeni uredbi (EEZ) br. 2847/93, (EZ) br. 1936/2001 i (EZ) br. 601/2004 i o stavljanju izvan snage uredbi (EZ) br. 1093/94 i (EZ) br. 1447/1999 (1), a posebno njezin članak 30.,

budući da:

(1) Poglavljem V. Uredbe (EZ) br. 1005/2008 utvrđeni su postupci za identifikaciju ribarskih plovila koja se bave nezakonitim, neprijavljenim i nereguliranim ribolovom (ribarska plovila koja obavljaju ribolov NNN) te postupci za sastavljanje popisa takvih plovila u Uniji. Člankom 37. te Uredbe predviđene su mjere koje je potrebno poduzeti protiv ribarskih plovila uvrštenih na taj popis.

(2) Popis plovila NNN koji vodi Unija utvrđen je Uredbom Komisije (EU) br. 468/2010 (2) i izmijenjen provedbenim uredbama Komisije (EU) br. 724/2011 (3) i (EU) br. 1234/2012 (4).

(3) U skladu s člankom 30. stavkom 1. Uredbe (EZ) br. 1005/2008 na popis Unije treba uvrstiti ribarska plovila koja se nalaze na popisu plovila NNN koji su donijele regionalne organizacije za upravljanje u ribarstvu.

(4) Sve regionalne organizacije za upravljanje u ribarstvu prihvatile su načelo u skladu s kojim su dužne objaviti popis plovila NNN i ažurirati vlastiti popis na svojim godišnjim sastancima (5).

(5) U skladu s člankom 30. Uredbe (EZ) br. 1005/2008 Komisija će ažurirati Unijin popis nakon što joj regionalne organizacije za upravljanje u ribarstvu dostave popise ribarskih plovila za koja se pretpostavlja ili je potvrđeno da se bave ribolovom NNN.

(6) Komisija je dobila ažurirane popise s godišnjih sastanaka regionalnih organizacija za upravljanje u ribarstvu.

(7) S obzirom na to da isto plovilo može biti uvršteno pod različitim imenima i/ili zastavama ovisno o vremenu njegova uvrštenja na popise regionalnih organizacija za upravljanje u ribarstvu, ažurirani popis Unije mora sadržavati različite nazive i/ili zastave koje su utvrdile odgovarajuće regionalne organizacije za upravljanje u ribarstvu.

(8) Uredbu (EU) br. 468/2010 stoga treba na odgovarajući način izmijeniti.

(9) Mjere predviđene ovom Uredbom u skladu su s mišljenjem Odbora za ribarstvo i akvakulturu,

DONIJELA JE OVU UREDBU:

Članak 1.

Dio B Priloga Uredbi (EU) br. 468/2010 zamjenjuje se tekstom utvrđenim u Prilogu ovoj Uredbi.

Članak 2.

Ova Uredba stupa na snagu sedmog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 15. srpnja 2013. Za Komisiju Predsjednik José Manuel BARROSO

(1) SL L 286, 29.10.2008., str. 1.

(2) SL L 131, 29.5.2010., str. 22.

(3) SL L 194, 26.7.2011., str. 14.

(4) SL L 350, 20.12.2012., str. 38.

(5) Posljednji put ažurirano: CCAMLR: popis NNN plovila 2012. donesen na godišnjem sastanku CCAMLR-XXXI od 24. listopada do 1. studenoga 2012. i ažuriran 3. travnja 2013.; SEAFO: SEAFO-ov popis NNN plovila obuhvaća popise CCAMLR, NEAFC-B i NAFO; ICCAT: popis NNN plovila 2013. donesen na godišnjem sastanku u studenom 2012. (Preporuka 11. – 18.); IATTC: popis 2012. donesen na 83. sastanku IATTC-a u lipnju 2012.; NEAFC: popis NNN B AM 2012-8rev1 donesen na 31. godišnjem sastanku od 12. do 16. studenoga 2012.; NAFO: na svom 34. godišnjem sastanku od 17. do 21. rujna 2012. NAFO je revidirao svoj popis plovila NNN i utvrdio da u popis nisu unesene nikakve izmjene. Nakon odluke NEAFC-a da sa svog popisa plovila NNN izbriše plovilo „RED”, NAFO je 21. prosinca 2012. izbrisao to plovilo sa svog popisa plovila NNN; WCPFC: WCPFC-ov popis NNN plovila za 2013. od 6. prosinca 2012. (na snazi od 6. veljače 2013.).